Brandstofprysverlaging | Die Vryburger
Motoriste kan uitsien na Woensdag, 2 Oktober, se maandelikse hersiening van die petrolprys.
Die prys van petrol verlaag Woensdag met 20c en 19c per liter onderskeidelik vir 95 en 93 oktaan petrol. Diesel verlaag met 2c per liter op beide grade. LP gas word gemiddeld met 40c per liter verlaag.
Die brandstofprysverlaging is deur verskeie faktore meegebring. Die nuutste, meer gemaklike, samesprekings met Iran oor hulle kernkragontwikkeling en die kompromie in Sirië oor die prysgee van hulle chemiese wapens het groter sekerheid met die internasionale lewering van ru-olie verleen, wat volhoubare voorsiening versterk. Die rand se wisselkoers, met 'n geringe verbetering, het ook die laer brandstofprys ondersteun.
Die prys kon verder verlaag het, maar die finale ooreenkoms met die stakende petroljoggies, wat 'n loonverhoging van 11,6% (byna dubbeld die amptelike inflasiekoers) vanjaar en 9% vir aanstaande jaar verkry het, het tot gevolg gehad dat daar 'n bedrag van 4,9c per liter in die nuwe brandstofprys ingebou moes word.
One thought on "Brandstofprysverlaging"
Rens September 28, 2013 at 4:47 pm
Hoe belaglik dat die prys altyd met so baie styg, maar noudat dit 'daal' is dit maar n paar sent. Vir ons wat n diesel-voertuig ry is die 2c n druppel in die emmer teen die laaste paar verhogings in prys! Nee wat. Dis maar net 'n wol oor die oë trek aksie. In die toekoms gaan daar slegs verwys word na 'Oktober se brandstof prys verlaging', sonder om te noem dat dit basies niks was nie.